text: 582: Waswaasa Salaata keessaatiif furmaanni maali?
text: #000003
text: Namni tokkolleen ka waswaasni salaata keessatti itti hin dhufne hin jiru. Dhiiraafi dhalaanis haala kana numa qaban. Walumaagalattuu waswaasni dawaa ni qaba.
text: #000007
text: Dawaan duraa halkaniifi guyyaa keessatti azkaara guddiisuudha. Zikrii ganamaafi galgalaa irraanfachuu dhabuudha. Kan itti aanu ammoo hoggaa salaatatti seentu jalqabarratti, zikrii ittiin eegalantu jira. Tan akka A’uuzubillaahi-ssamii’il Aliimi minashheeyxaanirrajiim... fa. Zikriiwwan kitaaba azkaaraa keessa jiran irraa tan siif laafteen if gargaari. Tanaafuu ilmi namaa waswaasarraa qulqullaahuu hin danda’u, waan qaraatu keessatti Khushuu’aan (Xiyyeeffannaadhaan) gama Rabbii keetii deebi’ii salaati. Rabbi si haa gargaaru siin jenna.
text: #000008
text: Namni Muslimaa tokko yeroo salaatatti seenu niyyaa qulqulluun Khushuu’a gaariin Rabbiif if gad xiqqeeysee itti seenuu qaba.
text: #000009
text: Ibnal Qayyim (Rahimahullaal) akki jedhe;
text: #000010
text: “Ilmi namaa hundi yeroo lama Rabbiin dura dhaabbachuun isarratti dirqama. Sunis dhaabbii guyyaa har’aa tan salaata keessaatiifii dhaabbii guyyaa qiyaamaa tan namni hundi Rabbiin dura dhaabbaatuudha. Namni guyyaa har’aa salaata keessatti haala gaariin Rabbii isaa dura dhaabbachuu dadhabe, dhaabbiin guyyaa qiyaamaatis haalaan itti jabaatti”
text: #000011
text: Sababaa kanaaf jecha namni Muslimaa tokko yoo salaataaf dhaabbatu, Rabbiin dura dhaabbachutti jira jechuudha. Yeroo salaataaf dhaabbatu haga danda’ameen waan biroo yaaduu dhiisee qalbii isaa guutuu gama salaataa as deebisuu qaba. Akka Rabbii ofii dura dhaabbachutti jiru beekee, isaaf of gad xiqqeessee khushuu’aan dhaabbachuu qaba. Kanarratti ammoo tooftaalee asii gadii Kanaan of gargaaruu ni dandaya.
text: #000012
text: Namni tokko Yeroo salaataf qiiblatti gara galee dhaabbatu, niyyaa isaa guutuu gama Rabbii isaa deebisuu, dhimma duniyaa guututti irraanfachuun if gargaaruu qaba. Yoo haala Kanaan dhaabbate xiyyeeffannaan (Khushuu’ni) inni salaataaf qabu haalaan guddaa taha.
text: #000013
text: Yeroo salaataaf qiiblatti garagalee dhaabbatu kana, Rabbii guddaa dachiifi samii hunda uume, kan yuunivarsiilee hunda uume, kan lubbu qabeeyyiifi waan lubbuu hin qabne hunda uume tahuu isaa yaaduun barbaachisaadha.
text: #000015
text: Akka Rabbiin si argaa jiru yaaduu
text: #000016
text: Yoo salaataaf dhaabbanu Rabbiin akka nu toohachutti jiru beekuu qabna. Namni salaatutti jiru miiliyoonota tahus, Rabbiin guddaan hunda isaanii kopha kophaa arga. Dandeettiin isaa adda. Inni akka ilma namaa yeroo tokkoon waan tokko qofa laaluu kan dandahuu miti. addunyaa tanarratti uumamaaleen Tiriiliyoonni yoo jiraatan, hunda isaanii yeroo tokkoon arguu dandaya. Dandeeytiin argaa isaa waan ilmi namaa yaaduu dandahuu oli. Kanaafuu namni tokko yoo salaataaf dhaabbatu, akka Rabbiin guddaan isa argaa jiru yaaduu jalqabuu qaba.
text: #000017
text: Hadiisa Abdallaah ibnu Umar (RA) gabaase keessatti, gaaf tokko Ergamaan Rabbii (SAW) hoggaa salaataaf dhaabbatu, jidaara gama qiiblaatiin jiru irratti Toftoo namaa kan kan goggoge arge. Eegasii dhaqee harka ofiitiin qulqulleessee ummatatti gara gale. “Tokkoon keessan wayta salaattan gama qiiblaatti hin tufinaa, yeroo salaatarra jirtan Rabbiin keessan isin dura jiraachuu hubadhaa” jedhee dubbate.
text: #000019
text: Kanaafuu wayta salaataaf dhaabbannu hunda akka Rabbiin dura dhaabbannee salaatutti jirutti yaaduu qabna jechuudha.
text: #000020
text: Wanti salaannuuf Rabbiin biraa mindaa argachuufi. Namni mindaa argatu ammoo hojii seeraan hojjachuu qaba. Salaanni mindaa namaaf argamsiistus salaata haala gaariin salaatamte. Kanaafuu namni Muslimaa tokko yeroo salaataaf Rabbii isaa dura dhaabbatu, akka salaata saniif Rabbiin biraa mindeeffamu yaaduu qaba. Kuniis akka Khushuu’a Qabaatu isa godha.
text: #000022
text: Hiikaa zikriiwwaniifi aayatoota Qur’aanaa irratti xiyyeeffachuu
text: #000023
text: Namni salaatu hundi zikriin eegala. Eegasii aayatoota Qur’aanaa Qara’a. yeroo kanatti hiikaa aayaatootaa irratti xiyyeeffachuun akka khushuu’a qabaatu isa godha. Yoo waan qara’u san hiikaa kan hin beeyne tahes, miidhagina aayatoota Qur’aanaa tafakkuraa salaatuun barbaachisaadha.
text: #000024
text: Yeroo salaataa wantoota nama jeeqan irraa fagaachuu
text: #000025
text: Haga danda’ameen iddoon salaataa qulqulluu tahuu qaba. Qulqullina xahaaraa qofa osoo hin taane, fakkiiwwan adda addaa, barreeffamoota adda addaa kang ama qiiblaatiin katabamanii salaatarraa nama jeeqan, sagaleewwan iddoo sanirraa dhagahaman hunda naannoo sanii fageessuun baraachisaadha. Namni zikriiwwan adda addaa katabee mana keessatti maxxansus, katabbii akkasii naannoo Qiiblaa irraa fageessuu qaba. Namni Qur’aanaafi Manzuumaa adda addaa dhageeffachuu jaalatus, sa’aa salaataatti ofirraa cufuu qaba. Yoo haala Kanaan naanoo isaa qulqulleessee salaate khushuu’a gaarii qabaata.
text: #000026
text: Sochii hin barbaachisne dhiisuu fi ija ofii tasgabbeessuu
text: #000027
text: Aa’ishaan (RA) dhimma nama salaata keessa bitaafi mirga mimil’atuu irraa gaafanneen, Rasuulli (SAW) “Sun hanna sheeyxannii salaata gabrichaa irraa hatu” jedhanii deebisaniif.
text: #000028
text: Hadiisa biroo keessatti Ergamaan Rabbii (SAW) akkana jedhan. “Rabbiin gabricha isaa kan salaatatti jiru laaluurraa hin deebi’u. hanga inni mimil’achuu eegalutti. Akkuma inni mimil’achuu eegaleen Rabbiin irraa garagala (Rahmata ofiitiin irraa garagala)” jedhan.
text: #000030
text: Akkuma hadiisa kanarraa hubannutti, salaata keessa olii gad mimil’achuun kasaaraa guddaa qaba. Xiyyeeffannaa Rabbii nurraa deebisa. Yoo nuti salaata keessa mimil’achuu eegalle Rabbiin nurraa garagala jechuudha. Kun kasaaraa guddaadha.
text: #000031
text: Yeroo salaatatti jiran du’a yaadachuu
text: #000033
text: Salaanni amma salaatutti jiru tun tan irraa boodaa (tan xumuraati) jedhanii yaadiin gaariidha. Amma booda salaata itti aantu dhaqqabuu kee Rabbitu beeka. Tarii salaata tanaan addunyatti nagaya dhaammachuu malta. Kanaafuu salaata tana akka salaata xumuraa (salaata dhaammannaatti) yaadii dalaati. Haga dandeeyseen bareechisii salaati.
text: #000034
text: Anas (RA) akka gabaasetti; Ergamaan Rabbii (SAW) Akkana jedhan. “Hoggaa salaatatti seentan du’a yaadadhaa. Gabrichi yeroo salaatatti seenu du’a yaadatu, salaata isaa haalaan tolfata. Salaata san akka salaata xumuraatti yaadaa salaataa. Waan khushuu’a salaata isinirraa balleessu hundarraa fagaadhaa” jedhan.
text: #000035
text: Namni Muslimaa kan Afaan Arabaa hin beeyne hundi, Zikriiwwan salaata keessa qara’amaniifi aayaatoota Qur’aanaa salaata ittiin salaatu hunda haala gaariin baratuu qaba. Jechoota Arabiffaa tan salaata keessa jedhaman hunda hiikaa wajji barachuuf tattaafachuu qaba. Salaanni hundee Islaamummaati. Namni salaata hin tolfatin aakhiraa ofii tolfachuu hin dandayu. Kanaafuu Muslimni hundi wantoota salaataan wal qabatan hunda hiika wajjiin barachuuf tattaafachuu qaba. Kun waan yeroo itti kennanii miti. waan if duraaf karoorfatanii miti. waan amma sa’aa kanarraa eegaluun dirqamaati. Hunda keenyaa Rabbiin nuuf haa laaffisu.
text: #000037
text: 701: Mallaqa namni nama bira kaayate irraa zakaa akkamitti baasan?
  700: Maallaqa liqiitiin dalaganii bu’aa qoodachuun akkami?
  699: Kittaannaan dhiiraa fi dhalatti garaagarummaa qabaa?
  698: Adurreen salaata ni balleessitii?
  697: Nama qabeenya nama dhoorkate akkam godhan?
text: #000039
text: Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa’ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa.
text: #000040